b'\n_START_ARTICLE_\nMarseille\n_START_SECTION_\nPovijest\n_START_PARAGRAPH_\nLu\xc4\x8dko naselje pod nazivom Massalia osnovali su Feni\xc4\x8dani u 6. stolje\xc4\x87u pr. Kr. Ubrzo potom ove prostore osvajaju Grci, pod \xc4\x8dijom upravom Massalia dobiva status republike, a sljede\xc4\x87ih nekoliko stolje\xc4\x87a razvijat \xc4\x87e se ne samo kao sredi\xc5\xa1nji lu\xc4\x8dki i trgova\xc4\x8dki grad, ve\xc4\x87 i kao priznato kulturno sredi\xc5\xa1te, upravno iznimno dobro ure\xc4\x91en. Izlo\xc5\xbeeni stalnim napadima velikog ligurskog plemena, Grci su zatra\xc5\xbeili pomo\xc4\x87 od Rimljana, koji dolaze u Provansu 125. godine pr. Kr., kada je Massalia kona\xc4\x8dno obranjena. Rimljani u potpunosti osvajaju ove prostore 49. godine pr. Kr., ali \xc4\x87e Massalia (sada Massilia) i sljede\xc4\x87a tri stolje\xc4\x87a zadr\xc5\xbeati status slobodnog trgova\xc4\x8dkog grada, koji je imala pod gr\xc4\x8dkom upravom. Me\xc4\x91utim, u tom razdoblju pomorska trgovina je zbog osipanja flote u znatnoj mjeri umanjena, tako da Massilia gubi svoju samostalnost i status slobodnoga grada i postaje grad kao i svaki drugi._NEWLINE_U poslijerimskom razdoblju Massalia je meta napada raznih barbarskih plemena, te zbog plja\xc4\x8dki i zaraza od nekada vrlo razvijenog grada ostaju samo gomile ru\xc5\xa1evina. Nakon prodora kr\xc5\xa1\xc4\x87anstva po\xc4\x8detkom 6. stolje\xc4\x87a, Crkva preuzima isklju\xc4\x8divu upravu nad gradom. Kako bi se obranio od stalnih napada i plja\xc4\x8dki, grad je u 7. stolje\xc4\x87u su\xc5\xbeen na utvr\xc4\x91eni dio biskupije._NEWLINE_Ovo podru\xc4\x8dje do\xc5\xbeivljava ponovni procvat tek u 10. i 11. stolje\xc4\x87u, pod za\xc5\xa1titom provansalskih vikonta, kada postaje polazna luka za kri\xc5\xbearske ratove. Marseille (nekada\xc5\xa1nja Massilia) 1214. godine ponovno postaje neovisna republika, ali \xc4\x87e takav status zadr\xc5\xbeati samo 38 godina, do 1252., kada Karl Angus stavlja ovaj grad pod svoju upravu. Usprkos kona\xc4\x8dnom gubitku samostalnosti, pomorska trgovina preko Sredozemlja do\xc5\xbeivljava ponovni procvat. Nakon \xc5\xa1to je Provansa, uklju\xc4\x8duju\xc4\x87i i Marseille, u\xc5\xa1la u sastav Kraljevine Francuske 1481., grad zadr\xc5\xbeava posebnu upravu pod nadzorom kraljevih slu\xc5\xbebenika, a 1660., za vrijeme vladavine Luja XIV., po\xc4\x8dinje se \xc5\xa1iriti i izvan gradskih zidina._NEWLINE_U 18. stolje\xc4\x87u gra\xc4\x91ani Marseillea s velikim entuzijazmom prihva\xc4\x87aju revolucionarne ideje, a 1792. godine 500 dobrovoljaca ulazi u Pariz pjevaju\xc4\x87i "Ratnu pjesmu rajnske vojske", koju su mase ljudi u usputnim mjestima odu\xc5\xa1evljeno prihva\xc4\x87ale. Pjesma je kasnije postala francuska nacionalna himna pod nazivom "Marseljeza". U drugoj polovini 19. stolje\xc4\x87a, Marseille se i dalje \xc5\xa1iri kao "glavna luka Carstva". U tom razdoblju izgra\xc4\x91ene su \xc5\xa1iroke avenije i napravljene mnoge monumentalne gra\xc4\x91evine. Marseille je tijekom Drugoga svjetskog rata, u vrijeme njema\xc4\x8dke okupacije, od studenog 1942. do kolovoza 1944., bio jako sredi\xc5\xa1te Francuskog pokreta otpora. Zato su njema\xc4\x8dke trupe u dva navrata, 1943. i 1944., minirale \xc4\x8detvrti Panier district i Staru luku.\n_START_SECTION_\nGospodarstvo\n_START_PARAGRAPH_\nPoslijeratno razdoblje je razdoblje obnove, a razvojem industrije i modernizacijom lu\xc4\x8dkog kompleksa, Marseille ponovno postaje sredi\xc5\xa1te \xc5\xa1ireg gospodarskog i zemljopisnog podru\xc4\x8dja, kao i tranzitna luka za cijelu Europu, u \xc4\x8demu je glavni takmac Rotterdamu. Koncepcija Marseillea sada je prili\xc4\x8dno izmijenjena. Grad je izgubio ne\xc5\xa1to od svoje individualnosti kako bi se bolje integrirao s ostalim dijelovima Francuske i Europe u cjelini._NEWLINE_Budu\xc4\x87i da su se ljudi iz raznih sredozemnih zemalja stolje\xc4\x87ima doseljavali u Marseille, njegovo stanovni\xc5\xa1tvo je oduvijek bilo heterogeno. Te\xc5\xa1ko je opisati "tipi\xc4\x8dnog" stanovnika ovog sredozemnog grada koji je vrlo uspje\xc5\xa1no prihvatio nove valove useljenika. Marseille kroz svoju povijest nije bio zaokupljen vanjskim simbolima svoje pro\xc5\xa1losti, ve\xc4\x87 je uvijek iznova pokazivao sposobnost prilagodbe potrebama raznovrsne populacije te je znao na najbolji na\xc4\x8din iskoristiti sve ljudske i prirodne potencijale._NEWLINE_Najstarija industrijska proizvodnja u Marseilleu datira iz 15. stolje\xc4\x87a, kada je po\xc4\x8dela proizvodnja sapuna od maslinovog ulja koje se proizvodi u okolici._NEWLINE_Marseille je danas veliko industrijsko sredi\xc5\xa1te sa \xc5\xa1irokom lepezom gospodarskih djelatnosti, me\xc4\x91u kojima su najva\xc5\xbenije prerada nafte, brodogradnja i metaloprera\xc4\x91iva\xc4\x8dka industrija. Lu\xc4\x8dki kompleks Marseille-Fos najve\xc4\x87i je u Francuskoj i jedan je od najve\xc4\x87ih u Europi.\n_START_SECTION_\nKultura\n_START_PARAGRAPH_\nMarseille je kombinacija bogatog i jedinstvenog naslje\xc4\x91a i jako dinami\xc4\x8dnih kulturnih aktivnosti, a uz sve to grad je smje\xc5\xa1ten na izuzetno povoljnom mjestu, u zaljevu s mnogo prelijepih uvala. Kozmopolitski i multietni\xc4\x8dki Marseille sa svojim gostoprimljivim stanovnicima mo\xc5\xbee predo\xc4\x8diti posjetiteljima sve \xc4\x8dari Provanse. Sve ve\xc4\x87i broj svjetskih putnika, koji posje\xc4\x87uju Marseille i njegovu \xc5\xa1irom svijeta poznatu okolicu, odu\xc5\xa1evljavaju se brojnim otocima, na\xc4\x8di\xc4\x8dkanim oko luke koja dominira svojom veli\xc4\x8dinom. Najpoznatiji otok je Chateau d\'If, na kojem je bio zato\xc4\x8den grof Monte Christo._NEWLINE_\xc5\xbdivopisni, dinami\xc4\x8dni i sredozemni Marseille zaista je jedinstven te ni po \xc4\x8demu ne sli\xc4\x8di drugim francuskim gradovima._NEWLINE_Ako se baci pogled s brda na kojem se nalazi crkva Notre Dame de la Garde, kao na dlanu se vidi 26 stolje\xc4\x87a povijesti Marseilla: ostatci Stare luke, Glavna katedrala i crkva Svetog Viktora, rasadnik kr\xc5\xa1\xc4\x87anstva u Provansi. Pored brojnih razli\xc4\x8ditih kr\xc5\xa1\xc4\x87anskih vjerskih objekata, Marseille je i grad sinagoga i d\xc5\xbeamija. Impozantno zdanje pala\xc4\x8de Longchamp simbol je snage Marseillea u 19. stolje\xc4\x87u, dok su arhitekturu 20. stolje\xc4\x87a ozna\xc4\x8dili tzv. "living machine", stambene jedinice koje je projektirao poznati arhitekt Le Corbusier. Ali ovo su samo neke od znamenitosti koje je Marseille sa\xc4\x8duvao kroz povijest._NEWLINE_Sa svojih 25 kazali\xc5\xa1ta, 10 koncertnih dvorana, operom, nacionalnim baletnim ansamblom, filmskim studijom, zatim nekoliko vrlo poznatih rap grupa, Marseille se uvr\xc5\xa1tava u velika umjetni\xc4\x8dka sredi\xc5\xa1ta Europe. Ovaj grad se mo\xc5\xbee pohvaliti i sa svoja 22 muzeja i centra kulturne ba\xc5\xa1tine. Mnogobrojni umjetnici svjetske klase imaju svoj studio u Marseilleu, a u ovome gradu se odr\xc5\xbeavaju mnogi festivali na nacionalnoj i me\xc4\x91unarodnoj razini.\n_START_SECTION_\nPosebnost\n_START_PARAGRAPH_\nSvako tko ima priliku posjetiti Marseille treba obvezno ku\xc5\xa1ati bouillabaisse, poznati sredozemni riblji specijalitet. Ono po \xc4\x8demu se ovo jelo razlikuje od drugih ribljih specijaliteta jest jedinstveni okus koji mu daju \xc5\xa1afran, sjeme komora\xc4\x8da i sok od naran\xc4\x8de. Vje\xc5\xa1tina potrebna za pripremu ovog specijaliteta sastoji se u tome da se sa\xc4\x8duva delikatesni okus ribe a da se pritom ne poremeti simfonija svih sastojaka. U svakom slu\xc4\x8daju, bouillabaisse nije obi\xc4\x8dno jelo. Priprema se za posebne, sve\xc4\x8dane prilike i predstavlja pravu ritualnu gozbu. Iako se bouillabaisse nalazi na jelovniku svakog lu\xc4\x8dkog mjesta provansalske obale, marsejska ima posebnu reputaciju i \xc4\x8duvena je \xc5\xa1irom svijeta.'